Agder
        
         (Flekkefjords Tidende)
Store norske leksikon,Samfunn,Medier,Aviser,Norske aviser,Aviser i Agder
Agder er en lokalavis som utkommer i Flekkefjord. Avisen ble grunnlagt i 1877 og eies av Avisen Agder A/S. Avisen dekker kommunene Flekkefjord, Kvinesdal, Sirdal, Lund og Sokndal.
Historie Boktrykker Lerche fra Larvik startet en avis i Flekkefjord under tittelen Agder i 1865. Omkring 1866 solgte han den videre til P. C. Andresen som i 1874 flyttet til Levanger etter at han hadde solgt avisen til J. G. Schjødt. Agder ble en stund trykt i Egersund før den gikk inn i 1877.1 april 1877 ble det startet en ny avis i Flekkefjord som også het Agder. To idealister lånte alle pengene de trengte for å gi ut avis. Kirkesanger Ole Fuglestvedt og lærer Nicolai Just ville lære folk å lese, gi råd om renslighet og jordbruk og kunnskap om den store verden.Avisen har hatt to dominerende skikkelser i sin lange historie. Den ene av dem var læreren Bernhard Hanssen som i løpet av 1890-årene gjorde Agder til en lønnsom bedrift, og brukte sin posisjon til å bli stortingsmann og skipsreder før han forlot avisen. Inn kom den 23 år gamle typografen Ingvald Seland, Per Sivle-venn fra sine år i Haugesund og radikal etter den tids normer. Seland skrev ungdomsdikt ut fra sin overbevisning om det norske folks nasjonale reisning: «Vi heiser det blodrøde, flammende flagg som Ny-Norges seirende merke.» Førti år seinere trykte han Sivles dikt i avisen og understreket sin nasjonale holdning med ordene: «dø om så det gjelder.» Allerede i 1920- og 30-årene var han blant de førende redaktører på Sørlandet med sine artikler mot den gryende nazismen og Sovjets aggressive kommunisme. Men i april dagene 1940 gjorde Seland avisen til et kamporgan. Han talte Quisling og de nazistiske overfallsmenn midt imot før Agder ble stengt.Selands idealisme kom sterkt til uttrykk i spaltene når det gjaldt religiøs overbevisning, kampen mot alkohol og det han mente var synd. Det kom ikke kinoannonser på trykk i Agder. Han ville heller drive avisen på liten fot enn å gå på akkord med sine idealer. Seland holdt avisen knyttet til Venstre, som var Agders ståsted så å si hele tiden fra 1877. Seland døde i 1954.Avisen hanglet og gikk til 1971 da Fædrelandsvennens eiere overtok med den populære journalisten Joseph Kvavik som redaktør. I løpet av noen måneder var avisen på fote økonomisk og er i dag eneste avis i Flekkefjord, i et distrikt med fem kommuner. De magre årene ble til feite tider med millioner i overskudd og firedoblet opplag. I 1973 fjernet Agder den lokale konkurransen ved å innlemme Flekkefjordsposten. Opplag År Opplag     1920 2550   1932 2500   1950 2957   1960 3286   1971 2815   1980 8280   1990 9166   1998 8588   2008 8365   2015 7347   2020 7313    Til og med 2015 er opplagstallene for papirutgaven. Fra 2020 brukes netto opplagstall for digitalt abonnement og papirabonnement. Opplagstallene er de som rapporteres til Mediebedriftenes Landsforening i andre halvår. Fakta Første nr. 25.4.1877. Stanset 28.6.1940. Første nr. etter krigen 16.5.1945. Les mer i Store norske leksikon Norsk presses historie Flekkefjordsposten Eksterne lenker Agder Flekkefjords Tidene Litteratur Jensen, Egil Remi: En by i verden – en avis i byen : 120 år med lokalavisen Agder, 1997